30. jubilejny Wostrowski nalětni běh realizowany
Njedźelu do jutrow wotmě so po dwulětnym přetorhnjenju koronapandemije dla nětko lětuši 30. jubilejny Wostrowski nalětni běh nad Nysu. Na tutym wubědźowaše so wuspěšnje 392 atletow běhanja z Hornjeje a srjedźneje Łužicy, z Drježdźan, Mišnja, Lipska, Berlina kaž tež z pomjezneho čěskeho Libereca a pólskeho Zgorzeleca. Wurjadny rekord z 550 atletami w cilu kaž w lěće 2019 to wězo njebě. Tehdy njeje hišće nichtó z koronapandemiju ličił a tež wjedro běše najrjeńše nalětnje. Wěm, zo su někotři pandemije dla doma wostali a nječujachu so hišće dosć strowi resp. mějachu wulke zastatki w treningu.
Jednotliwe distancy wurisanjow běchu 0,8 km, 2,0 km, 4,0 kaž tež 12 km. Na nich wubědźowachu so lubowarjo běhanja a na 4 km tež lubowarjo walkinga wot předšulskeho dźěsća hač k 87lětnemu wuměnkarjej, kiž pak zranjenja dla do cila doběžeć njemóžeše. To je so jemu wot započatka wubědźowanja 1955 w běhanju (cyłkownje 1 060) hakle druhi króć stało. Mjez so wubědźowacymi běše tež zaso horstka serbskich sportowcow.
HZ Kumwałd/Šumbach – DJK Sokoł Ralbicy/Hórki 0:3
Zestawa hosći: Schöna, Janca (72. Hrjehor), Rachel (46. Šiman), Wałda, Šewc, Domaška, Šołta, Korjeńk (22. C. Matka), D. Gloxyn, Bejma, Nuck
We wosmifinalu wokrjesneho pokalneho koła su Sokoljo z Ralbic w Šumbachu zaćah do skupiny poslednich wosmjoch docpěli. Mustwo trenarja Christopha Gloxyna doby suwerenje z 3:0 přećiwo hrajnemu zjednoćenstwu Kumwałd/Šumbach. Hladajo na šansy Delanskich pak bě dobyće jasnje přeniske. Po tym, zo so Sokoljo zašły tydźeń hišće z wjele zranjenymi hrajerjemi bědźachu, běše mustwo na soboće zaso jara derje nastajene. Nimo rutinjejow Pětra Domaški a kapitana Stanija Šewca, běše so tež najlěpši třělc Sokołow Dawid Šołta zaso do prěnjeje zestawy nawróćił. Dalše wrota drje Šołta při comebacku docpěł njeje, za to pak je jědnatku, kotruž Denny Gloxyn k 1:0 (31.) přetwori, wuwojował.
Za Viktoriju Worklecy zasadźene běchu: Anja Bielowa, Marina Köhlerowa, Stefanie Köhlerowa, Jana Kralec, Anne Kurzetz, Christin Opicec, Jennifer Otto, Constanze Pašcyna, Rejzka Rawšec, Anita Salowskec, Katrin Spiesec, trenar: Stephan Mühl
Prěnje zastupnistwo wolejbulistkow Viktorije Worklecy bě so w aktualnej sezonje w 2. stafli wobwodneje ligi wuchodneje Sakskeje na čole zaměstniło. Z tym měješe wone móžnosć přez relegacisku hru, kotraž so sobotu tydźenja wotmě, do Sakskeje klasy postupić. Kontrahent TSG Hamor Běła Woda bě prěni z prěnjeje stafle. Tutón wopokaza so hižo w swojej stafli jako sylny přećiwnik. We wosom hrach doby wosom króć, z nimale stajnje z 3:0.
Pod tutym hesłom-nadpismom hrajachu srjedu tydźenja na Chróšćanskim sportnišću kopańcu. Tam nastupi Chróšćanska młodźina A přećiwo cyłkej misionskeho dwora z Lěskeje (Lieske). Zamołwići w Lěskej poskićeja tamnišim wobydlerjam mjenujcy tež kopańcu. Štyrjo hladarjo přewjedu zhromadnje ze zbrašenymi jónu wob tydźeń koparski trening. Aktualnje přihotuja so na integratiwny turněr „Isar-Cup“, kotryž so spočatk julija w Mnichowje přewjedźe. Tam wubědźuja so měšane mustwa, kiž wobsteja z hrajerjow z a bjez handicapa. Tuž bě testowa hra za inkluziske mustwo z Lěskeje dobra móžnosć swoje kmanosće na trawniku wuspytać.
Do zakopa hry SJ Chrósćicy přećiwo Drohotce Ramnow minjenju njedźelu bu Michał Młynk z Hórkow za swoju 100. dypkowu hru za Chróšćanow počesćeny. Wosebity dźeń bě sebi Młynk sam skulojćił, w tym zo zamó w hrě hnydom troje wrota třělić. Tak přinošowaše wón zdobom jasnemu dobyću SJ Chrósćicy z kónčnym stawom 5:0. W swojej karjerje za prěnje mustwo bě Michał Młynk cyłkownje 22 wrotow třělił. W hrajnymaj dobomaj 2019/2020 a 2020/2021 běše 25lětny za Rakečanske sportowe towarstwo aktiwny, po tym pak so zaso do Chrósćic nawróći. „SJ Chrósćicy je mustwo, do kotrehož moja wutroba słuša. Je to mustwo w kotrymž sym započinał kopańcu hrać, mam tu mnoho přećelow a nalada w mustwje je jara pozitiwna. Nimo toho chcu w serbskim mustwje hrać a w Chrósćicach móžu to na runinje krajneje klasy činić, štož je cyle wosebite za mnje. Wothladajo wot toho je w mustwje runje mnoho młodych hrajerjow, kotřiž maja mnoho potenciala a lóšt so stajnje polěpšeć“, tak Michał Młynk.
Kopańca, krajna klasa
1. FSV Wódrjeńca 02 14 61 : 13 37
2. SC Borea Drježdźany 14 50 : 10 35
3. SV Wesenitzal 14 33 : 17 33
4. BSV 68 Sebnitz 14 29 : 24 26
5. VfB Běła Woda 1909 14 26 : 13 22
6. TSV Rotac. Drježdźany 14 26 : 22 21
7. Drježdźanski SC 1898 14 30 : 23 19
8. Rakečanske ST 13 23 : 23 17
9. SJ Chrósćicy 14 23 : 25 15
10. SG Weixdorf 14 19 : 31 15
11. VfB Žitawa 14 18 : 33 14
12. Drohotka Ramnow 13 17 : 36 10
13. ST Sachsen. Drježdźany 14 9 : 46 9
ST Marijina hwězda –
ST Natwar Němske Pazlicy 1:1 (0:0)
Zestawa domjacych: Matik – R. Cyž, R. Hawš, Kreuz, Wróbl, Ch. Cyž, P. Schmidt, D. Jurš (70. Lipič), Pjetaš (78. Lukas Hoga), F. Peschmann (46. Eldor), J. Pakoßnick (70. Pa. Lugge)
Po třoch dobyćach zasobu běše sebjedowěra přećiwo štwórtemu tabulki z Němskich Pazlic pola klóšterskich koparjow wulka. Za tři dypki pak přećiwo cyłkej wot Wulkeho hata njedosahaše. Akterojo trenarja Boda Pjetaša pak móžachu z remisom spokojom być, dokelž po žołtočerwjenej karće něhdźe štyrceći mjeńšinow z mužom mjenje hrajachu. Po mało wokomikach běše David Matik w domjacych wrotach po třělwje z distancy z nohu prěni raz na městnje. Tež na druhim boku mějachu Pančičenjo po pjeć mjeńšinach swoju prěnju šansu.
Po přihrawce Feliksa Pjetaša steješe nadobo Dawid Jurš před přećiwniskimi wrotami. Wón pak bul jenož do rukow hóstneho wrotarja třěli. Srjedź prěnjeho połčasa móžeše sej David Matik wólny kop, kotryž přez mócny wětřik tež machotaše, w druhim pospyće zawěsćić.
Zestawa hosći: Schöna, M. Matka, C. Matka, Janca (68. Hrjehor), Rachel (62. Katzer), Wałda, Lulak, Korjeńk, Kocor, Nuk
Minjeny štwórtk běše wosebity dźeń za čěski lodohokej: Oceláři Třinec su lodohokejowi mištrojo sezony 21/22. W šestej hrě finalneho koła přesadźi so čerwjeno-běłe mustwo přećiwo Sparće z Prahi a doby seriju ze 4:2. To je wězo wuspěch. Za naspomnjeny wosebity dźeń wšak by to kusk mało było. To wurjadne na wonym 28. aprylu běše, zo je so to mustwu třeći króć zasobu poradźiło. Mišterski hattrick potajkim. A to je w lodohokeju bjezmała něšto wosebite. Třinec wšak měješe cyłu sezonu chětro stabilne wuslědki a ma wurjadne mustwo, tak zo słušachu hokejisća z industrijoweho město na kóždy pad k faworitam. Hrajerjo z bliskeho Libereca podachu so hižo po štwórćfinalu do lěćneje přestawki. Woni podležachu pozdźišemu finalistej z Prahi. Sezona Liberečanow wšak běše porno tej trójneho mištra kaž jězba po seklojtej čarje: njewobstajne horje a dele, z někotrymi wulkimi dźěrami do hłubin tabulki. To wšak běše tež za fanow nowa situacija, wšako běše w minjenych lětach nimale „normalne“, zo so Liberec za kónčne koło kwalifikuje. Tuž damy so w přichodnej sezonje překwapić ...
pol_Latn slv_Latn szl_Latn swh_Latn ces_Latn ces_Latn szl_Latn pol_Latn szl_Latn szl_Latn tsn_Latn pol_Latn szl_Latn ltg_Latn slv_Latn szl_Latn sna_Latn bos_Latn nno_Latn lim_Latn lmo_Latn hau_Latn lus_Latn nno_Latn tur_Latn eng_Latn pol_Latn szl_Latn ces_Latn szl_Latn szl_Latn